Document ID: 32013R1044

KOMISIJOS ĮGYVENDINIMO REGLAMENTAS (ES) Nr. 1044/2013
2013 m. spalio 25 d.
kuriuo iš dalies keičiamos Reglamento (ES) Nr. 206/2010 IV priedo nuostatos dėl bičių motinėlių ir kamanių motinėlių siuntų veterinarijos sertifikato pavyzdžio
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (1), ypač į jos 17 straipsnio 2 dalies b punktą ir 19 straipsnio b punktą,
kadangi:
(1)
Direktyvoje 92/65/EEB nustatyti gyvūnų sveikatos reikalavimai, reglamentuojantys prekybą Sąjungoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti specialiuose F priede nurodytuose Sąjungos teisės aktuose, ir jų importą į Sąjungą;
(2)
bičių varozė įtraukta į Direktyvos 92/65/EEB B priedo sąrašą. Šią ligą sukelia ektoparazitinės Varroa genties erkės ir ji nustatyta visame pasaulyje;
(3)
Komisijos reglamentu (ES) Nr. 206/2010 (2) nustatyti veterinarijos sertifikatų reikalavimai, taikomi įvežant į Sąjungą tam tikrų gyvų gyvūnų siuntas. Reglamento (ES) Nr. 206/2010 IV priedo 2 dalyje nustatytas veterinarijos sertifikato QUE pavyzdys, skirtas naudoti kartu su bičių motinėlių ir kamanių motinėlių (Apis mellifera ir Bombus spp.) siuntomis;
(4)
kai kurios valstybių narių teritorijos pripažintos neužkrėstos varoze Komisijos įgyvendinimo sprendimu 2013/503/ES (3). Tame sprendime nustatytomis papildomomis prekybos garantijomis dėl minėtų neužkrėstų varoze teritorijų statuso apsaugos nustatyta, kad valstybės narės turi uždrausti bičių motinėlių ir jų bičių palydovių siuntų įvežimą į Sąjungą, jei galutinė jų paskirties vieta yra varoze neužkrėsta teritorija;
(5)
todėl Reglamento (ES) Nr. 206/2010 IV priedo 2 dalyje pateiktas veterinarijos sertifikatas QUE turėtų būti iš dalies pakeistas;
(6)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 206/2010 IV priedo 2 dalyje pateiktas veterinarijos sertifikatas QUE pakeičiamas šio reglamento priedo tekstu.
2 straipsnis
Pereinamuoju laikotarpiu iki 2014 m. gegužės 30 d. į Sąjungą leidžiama įvežti Reglamento (ES) Nr. 206/2010 7 straipsnio 3 dalies a punkte nurodytų bičių siuntas, prie kurių pridėtas iki šio reglamento įsigaliojimo datos galiojęs veterinarijos sertifikatas, užpildytas ir pasirašytas pagal Reglamento (ES) Nr. 206/2010 IV priedo 2 dalyje pateiktą QUE pavyzdį.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 25 d.

Labels: 0
3
17
6